|  |  |
| --- | --- |
|  | **PATVIRTINTA** |
|  | LITGRID AB generalinio direktoriaus |
|  | 2022 m. lapkričio 23 d. įsakymu Nr. 22IS-257 |
|  |  |

**ĮRANGOS, ATITINKANČIOS LITGRID AB STANDARTINIUS TECHNINIUS REIKALAVIMUS, REGISTRO FORMAVIMO METODIKA**

# Bendrosios nuostatos

1. Įrangos registro formavimo metodika (toliau — M**etodika**) nustato Pagrindinių (kaip tai apibrėžta Metodikos 1 priede) elektros perdavimo tinklo įrenginių, įrangos, gaminių ar medžiagų (toliau — **Įranga**), atitinkančių LITGRID AB (toliau — **Bendrovė**) standartinius techninius reikalavimus, registro (toliau — **Įrangos registras**) formavimo principus, įrangos įtraukimo į Įrangos registrą ar pašalinimo iš Įrangos registro kriterijus bei procedūras, Įrangos registre esančios Įrangos dokumentacijos, pagrindžiančios jų atitikimą Bendrovės standartinių techninių reikalavimų ir/ar techninių projektų techninėms specifikacijoms (toliau — **Specifikacijos**), pateikimą bei dokumentų vertinimą (toliau – **Įrangos vertinimas**).
2. Metodikoje nustatytais reikalavimais privalo vadovautis Bendrovės darbuotojai, atsakingi už konkrečios Įrangos sritį inžinieriai, kurie atlieka Įrangos priimtinumo vertinimą Bendrovės investicinių projektų įgyvendinimo ar Įrangos įtraukimo į Įrangos registrą metu (toliau — **Projekto komandos narys**). Įrangos gamintojai, tiekėjai, įrenginio statytojai ar jų įgalioti atstovai, Bendrovės rangovai (toliau — **Pareiškėjas**), vykdant perdavimo tinklo transformatorių pastočių ir skirstyklų, elektros perdavimo linijų naują statybą, rekonstravimą arba atskiros įrangos įrengimą ar keitimą.
3. Metodikos tikslas — supaprastinti elektros perdavimo tinklo objektų rekonstrukcijos ar statybos projektuose siūlomos Įrangos atitikimo Specifikacijoms patikrinimą bei pagrindimą, užtikrinant siūlomos Įrangos atitikimą Bendrovėje galiojantiems įrangos standartiniams techniniams reikalavimams.

# Įrangos registro formavimo bendrieji principai

1. Į Įrangos registrą įtraukiami transformatorių pastočių ir skirstyklų pirminiai įrenginiai ir savųjų reikmių įrenginiai, elektros perdavimo linijų įrenginiai, relinės apsaugos ir automatikos (toliau — RAA) įranga, teleinformacijos duomenų surinkimo ir perdavimo įranga, telekomunikacijų įranga, statybinės medžiagos ir gaminiai, elektros energijos apskaitos įranga, apsauginės ir gaisrinės signalizacijos įranga ir gaminiai, nurodyti įtraukiamos įrangos sąraše (žr. 1 priedą).
2. Įrangos registras formuojamas įrangą įtraukiant arba pašalinant iš Įrangos registro.
3. Įrangos registro duomenis sudaro:
   1. įrangos pavadinimas;
   2. gamintojo (įmonės) pavadinimas;
   3. įrangos pagaminimo šalis;
   4. įrangos/modulio pavadinimas/tipas pagal gamintojo katalogą;
   5. įrangos/modulio kodas pagal gamintojo katalogą (išskyrus pirminės įrangos ir savųjų reikmių bei apsauginės ir gaisrinės signalizacijos įrangą ir gaminius);
   6. nurodymo, kuriuo įtraukta įrangą į Įrangos registrą, data ir numeris;
   7. pastabos.
4. Įrangos registro viešinimas vykdomas jį pateikiant:
   1. Bendrovės išoriniame tinklapyje:
      1. priminių įrenginių ir savųjų reikmių įranga,
      2. elektros perdavimo linijų įranga,
      3. dalis RAA įrangos: RAA elektros grandinių elektromechaninės relės, lauko ir vidaus spintų vidinio montažo laidai, kontroliniai kabeliai jungiantys RAA ir atviros skirstyklos pirminius įrenginius, RAA vidaus spintos, lauko tarpinių gnybtų spintos;
      4. dalis telekomunikacijų įrangos: šviesolaidinis kabeliai, skaidulų paskirstymo įrenginiai, ryšių šuliniai, ryšių kanalizacijos apsauginiai vamzdžiai, žaibosaugos trosai su šviesolaidiniu kabeliu movomis, šviesolaidinio kabelio movos, telekomunikacijų maitinimo šaltiniai, telekomunikacijų spintos;
      5. statybinės dalies įranga;
      6. elektros apskaitos įranga.
   2. pridedant prie projektavimo užduoties pirkimo metu, tiems potencialiems rangovams, kurie pasirašo konfidencialumo įsipareigojimą :
      1. dalis RAA įrangos: RAA mikroprocesorines relės, telekomandų perdavimo įrenginiai;
      2. teleinformacijos duomenų surinkimo ir perdavimo įranga;
      3. dalis telekomunikacijų įrangos: bendros paskirties (BP) duomenų tinklo komutatoriai, pastotės duomenų tinklo (PDT) komutatoriai, bendros paskirties prieigos (BPP) duomenų tinklo maršrutizatoriai; MPLS (angl. Multiprotocol Label Switching) duomenų tinklo maršrutizatoriai, radijo relinės linijos (RRL) įranga;
      4. apsauginės ir gaisrinės signalizacijos įranga.

# Įrangos įtraukimas į įrangos registrą

1. Įranga į Įrangos registrą įtraukiama Projekto komandos nario ar Pareiškėjo iniciatyva 2 priede pateikto „Įrangos įtraukimas į Įrangos registrą“ proceso nustatyta tvarka.
2. Pareiškėjas pageidaudamas įtraukti Įrangą į Įrangos registrą pateikia pilnai užpildytą ir pasirašytą nustatytos formos (žr. 3 priedas) prašymą, kartu prideda visus prašymo formoje nurodytus dokumentus. Prašymą ir dokumentus pateikia adresu [info@litgrid.eu](mailto:info@litgrid.eu)
3. Projekto komandos narys Įrangos įtraukimo procesą pradeda:
   1. suderinęs Įrangą investicinio projekto metu, t. y. patikrinęs rangovo pateiktą Įrangos dokumentaciją, pagrindžiančią Įrangos atitikimą specifikacijose nustatytoms parametrų reikšmėms ir nustatęs, kad teikiama įranga atitinka šių specifikacijų bei Bendrovės patvirtintus galiojančius standartinius techninius reikalavimus, kai tos įrangos dar nėra Įrangos registre per vieną kalendorinį mėnesį;
   2. gavęs Dokumentų valdymo sistemoje (toliau — DLX) užregistruotą tinkamai užpildytą Pareiškėjo prašymą įtraukti Įrangą į Įrangos registrą (žr. 3 priedas). Įtraukimas ar pagrįstas atsisakymas įtraukti Įrangą pateikiamas Pareiškėjui per vieną kalendorinį mėnesį.
4. Projekto komandos narys nustatęs, kad įranga yra įtraukiamos Įrangos sąraše (žr. 1 priedą) ir Įranga atitinka įrangos įtraukimo kriterijus (žr. 4 priedą) bei gavęs Informacinės saugos ir prevencijos skyriaus darbuotojo informaciją, kad tos Įrangos gamintojui nėra taikomos tarptautinės sankcijos ar jo veikla kitaip apribota dėl nacionalinio saugumo interesų, parengia nurodymą (žr. 5 priedas) Įrangos įtraukimui į Įrangos registrą.
5. Nurodymą įtraukti įrangą į registrą vizuoja tos Įrangos srities grupės vadovas, jo nesant-ekspertas, skyriaus vadovas, pasirašo departamento, kuriame dirba Projekto komandos narys, direktorius. Departamento direktoriui pageidaujant Technikos komiteto rekomendacijos, Projekto komandos narys pristato siūlymą įtraukti Įrangą į Įrangos registrą Technikos komiteto posėdyje. Technikos komitetui priėmus sprendimą netraukti Įrangos į Įrangos registrą, įranga nebus į jį įtraukiama.
6. Nurodymą įtraukti Įrangą įregistravus DLX, Projekto komandos narys įrašo Įrangą į Įrangos registrą, užpildydamas Metodikos 6 p. nurodytus duomenis.

# Įrangos pašalinimas iš įrangos registro

1. Įrangos pašalinamas iš Įrangos registro atliekamas Metodikos 6 priede pateikto „Įrangos pašalinimas iš Įrangos registro“ proceso nustatyta tvarka.
2. Projekto komandos narys Įrangą turi pašalinti iš Įrangos registro per 10 d. d. Metodikos 19 p. nurodyta tvarka, kai:
   1. gaunama informacija apie gamintojo bankrotą, restruktūrizavimą ar sustabdytą gamybą, pasikeitusią gamybos vietą, savininkus/akcininkus, kuriems taikomos tarptautinės sankcijos ar paaiškėja jog gamintojo veikla kitaip apribota dėl nacionalinio saugumo interesų;
   2. gedimų ir įvykių perdavimo tinkle tyrimo komisija priėmė išvadą, pašalinti Įrangą iš Įrangos registro ar nebenaudoti šios įrangos perdavimo tinkle;
   3. garantinio ar po garantinio laikotarpio metu nustatyta, kad Įranga neišpildo standartinių techninių reikalavimų, saugumo reikalavimų ar kitų teisės aktų reikalavimų;
   4. nustojo galioti arba buvo panaikintas gamyklos ISO sertifikatas;
3. Projekto komandos narys, Metodikos 6 priede nurodyta tvarka, nedelsiant turi įvertinti ar Įrangą palikti ar pašalinti iš Įrangos registro, kai:
   1. gaunama informacija, kad buvo pakeista Įrangos konstrukcija arba atskiros jos dalys;
   2. pakeičiami Litgrid standartiniai techniniai reikalavimai;
   3. gaunama informacija apie pasikeitusią Įrangos kilmės šalį, savininkus/akcininkus, kuriems gali būti taikomos tarptautinės sankcijos ar paaiškėja jog gamintojo veikla kitaip apribota dėl nacionalinio saugumo interesų;
   4. šalis, kurioje yra pagaminta Įranga, yra įtraukiama į saugumo neatitikimo sąrašą.
4. Projekto komandos narys pagal Metodikos 16 p. nustatęs, kad Įranga negali likti Įrangos registre, per ne ilgiau kaip vieną kalendorinį mėnesį turi pašalinti Įrangą iš Įrangos registro, Metodikos 19 p. nurodyta tvarka.
5. Už 15, 16 ir 17 punktų reikalavimų įgyvendinimo priežiūrą atsakingi tos Įrangos srities grupių vadovai, jų nesant-ekspertai.
6. Įrangos pašalinimui iš Įrangos registro Projekto komandos narys parengia nurodymą, kurį vizuoja tos Įrangos srities grupės vadovas, jo nesant-ekspertas, skyriaus vadovas, pasirašo departamento, kuriame dirba komandos narys, direktorius. Nurodymą užregistravus DLX, Projekto komandos narys išbraukia įrangą iš Įrangos registro.
7. Atnaujinus standartinius techninius reikalavimus būtina patikrinti, ar esama Įranga Registre atitinka pakeistus standartinius techninius reikalavimus. Jeigu Įranga nebeatitinka pakeistų standartinių techninių reikalavimų ir nėra gauta papildoma patvirtinimo dokumentacija iš Pareiškėjo, tuomet Įranga yra pašalinama iš Įrangos registro (žr. metodikos 6 priedo 6 žingsnį).

# Įrangos derinimas investicinio projekto įgyvendinimo metu

1. Rangovas Įrangos derinimą vykdo Bendrovės patvirtinta Pagrindinės įrangos atitikties techninio projekto techninėms specifikacijoms pagrindimo tvarka, skelbiama Bendrovės tinklapyje www.litgrid.eu > Apie Litgrid > Litgrid pirkimai > Reikalavimai siūlomos įrangos atitikties pagrindimui.
2. Projekto komandos narys Įrangos, įtrauktos į Įrangos registrą, derinimą vykdo 7 priede pateikto „Įrangos derinimas“ proceso nustatyta tvarka.

# BAIGIAMOSIOS NUOSTATOS

21. **Projekto komandos narys ir** Technikos komitetas teisės aktų nustatyta tvarka turi teisę iš Pareiškėjo gauti visą reikalingą informaciją ir dokumentus, būtinus sprendimui dėl Įrangos įtraukimo į registrą priimti.

# PRIEDAI

1 priedas. Įtraukiamos įrangos sąrašas.

2 priedas. Įrangos įtraukimas į Įrangos registrą.

3 priedas. Prašymas įtraukti įrenginį, įrangą, gaminį ar medžiagą į pagrindinių elektros perdavimo tinklo įrenginių, įrangos, gaminių ar medžiagų, atitinkančių LITGRID AB standartinius techninius reikalavimus, registrą.

4 priedas. Įrangos įtraukimo į Įrangos registrą kriterijai.

5 priedas. Nurodymas dėl įrangos įtraukimo į Įrangos, atitinkančios LITGRID AB standartinius techninius reikalavimus, registrą.

6 priedas. Įrangos pašalinimas iš Įrangos registro.

7 priedas. Įrangos derinimas.

\_\_\_\_\_\_\_\_\_\_\_\_\_\_\_\_\_